Euroopan parlamentin päätöslauselma,

joka sisältää huomautukset, jotka ovat erottamaton osa päätöstä vastuuvapauden myöntämisestä Euroopan huumausaineiden ja niiden väärinkäytön seurantakeskuksen talousarvion toteuttamisesta varainhoitovuonna 2004

EUROOPAN PARLAMENTTI, joka

- ottaa huomioon Euroopan huumausaineiden ja niiden väärinkäytön seurantakeskuksen lopullisen tilinpäätöksen varainhoitovuodelta 2004 [1],

- ottaa huomioon tilintarkastustuomioistuimen kertomuksen Euroopan huumausaineiden ja niiden väärinkäytön seurantakeskuksen tilinpäätöksestä varainhoitovuodelta 2004 sekä keskuksen vastaukset [2],

- ottaa huomioon neuvoston 14. maaliskuuta 2006 antaman suosituksen (5972/2006 — C6-0093/2006),

- ottaa huomioon EY:n perustamissopimuksen ja erityisesti sen 276 artiklan,

- ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25. kesäkuuta 2002 annetun neuvoston asetuksen (EY, Euratom) N:o 1605/2002 [3] ja erityisesti sen 185 artiklan,

- ottaa huomioon Euroopan huumausaineiden ja niiden väärinkäytön seurantakeskuksen perustamisesta 8. helmikuuta 1993 annetun neuvoston asetuksen (ETY) N:o 302/93 [4] ja erityisesti sen 11 a artiklan,

- ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002185 artiklassa tarkoitettuja elimiä koskevasta varainhoidon puiteasetuksesta 19. marraskuuta 2002 annetun komission asetuksen (EY, Euratom) N:o 2343/2002 [5] ja erityisesti sen 94 artiklan,

- ottaa huomioon työjärjestyksen 71 artiklan ja liitteen V,

- ottaa huomioon talousarvion valvontavaliokunnan mietinnön ja kansalaisvapauksien sekä oikeus- ja sisäasioiden valiokunnan lausunnon (A6-0097/2006),

A. ottaa huomioon, että tilintarkastustuomioistuin totesi saaneensa riittävän varmuuden siitä, että 31. joulukuuta 2004 päättyneen varainhoitovuoden tilinpäätös on luotettava ja tilinpäätöksen perustana olevat toimet ovat kaiken kaikkiaan lailliset ja asianmukaiset,

B. ottaa huomioon, että tilintarkastustuomioistuin ilmoittaa saaneensa kaikilta erillisvirastoilta riittävän varmuuden mutta on ilmaissut varainhoitovuotta 2004 koskevat selkeät varaumat Euroopan jälleenrakennusviraston, Euroopan ammatillisen koulutuksen kehittämiskeskuksen, Euroopan koulutussäätiön, Euroopan rasismin ja muukalaisvihan seurantakeskuksen ja Euroopan elintarviketurvallisuusviranomaisen osalta,

1. muistuttaa, että varainhoitoasetuksen 185 artiklan mukaan parlamentti myöntää talousarvion toteuttamista koskevan vastuuvapauden sellaisille yhteisöjen perustamille elimille, joilla on oikeushenkilöllisyys ja jotka todellisuudessa saavat talousarviosta suoritettavaa avustusta; panee kuitenkin merkille, että kyseisistä elimistä kaikki eivät saa rahoitustaan, täysin tai edes osaksi, talousarviosta suoritettavasta avustuksesta; korostaa, että päätös vastuuvapauden myöntämisestä koskee näin ollen rahoitusta, jota nämä elimet saavat niin talousarviosta kuin sen ulkopuoleltakin; katsoo, ettei ole hyväksyttävää, että osa Euroopan unionin perustamista elimistä joutuu antamaan selvityksen menoistaan, jotka rahoitetaan muista lähteistä kuin talousarviosta saadusta avustuksesta, mutta elimet, jotka eivät saa talousarviosta suoritettavaa avustusta, eivät joudu tätä tekemään; vahvistaa periaatteen, jonka mukaan kaikkien yhteisön virastojen, saivatpa ne avustusta tai eivät, on saatava parlamentin myöntämä vastuuvapaus jopa siinä tapauksessa, että niiden perustamissäädöksen nojalla myös jokin muu viranomainen osallistuu vastuuvapauden myöntämiseen, ja tekee tästä johtopäätöksen, että kaikkia tämän periaatteen vastaisia säädöksiä on tarkistettava;

2. pitää erittäin hyödyllisenä tilintarkastustuomioistuimen kertomuksen taulukkoa 1, joka otettiin käyttöön ensimmäisen kerran vuoden 2003 vastuuvapauden myöntämisen yhteydessä ja jossa esitetään tiivistetysti keskuksen toimivalta ja vastuualueet, hallinto, varat, toiminta ja keskuksen tarjoamat palvelut; panee merkille, että taulukossa 1 esitetyt tiedot ovat peräisin Euroopan huumausaineiden ja niiden väärinkäytön seurantakeskukselta; kehottaa tilintarkastustuomioistuinta tarkastamaan taulukon 1 sisällön;

3. vaatii, että erillisvirastojen on paitsi käytettävä varojaan asianmukaisesti myös pyrittävä käyttämään varansa mahdollisimman tehokkaasti; kehottaa tilintarkastustuomioistuinta harkitsemaan mahdollisuutta tarkastella erillisvirastoja koskevissa erityisvuosikertomuksissaan myös tuloksellisuutta ja tavoitteiden saavuttamista; korostaa tässä yhteydessä ja vastuuvapauden myöntämisestä varainhoitovuodelta 2003 antamiensa päätöslauselmien mukaisesti, että on kiinnitettävä huomiota seuraaviin seikkoihin: erillisvirastojen on vältettävä mahdollisuuksien mukaan päällekkäisyyksiä, ja on selvennettävä toimenpiteitä, joilla parannetaan avoimuutta ja yleisölle tiedottamista, sekä positiiviset yhteisön toimet rekrytoinnissa, koulutuksessa ja vastuun jakamisessa kaikilla tasoilla;

4. toteaa, että erillisvirastojen julkisuuskuva ja tiedotusvälineiden niistä esittämä arvostelu eivät aina ole myönteisiä ja että monien erillisvirastojen kielteinen julkisuuskuva on aiheeton; toteaa, että Euroopan unionin kansalaisille olisi näin ollen tiedotettava asianmukaisin keinoin erillisvirastojen olemassaolon oikeutuksesta ja niiden saavuttamista tuloksista niin usein kuin se on tarpeellista; kehottaa komissiota puuttumaan asiaan keinoin, jotka se katsoo tarpeellisiksi;

5. toteaa, että Euroopan unionin laajentuminen vuonna 2004 on vaikuttanut monin tavoin erillisvirastojen rakenteisiin ja toimintatapoihin ja että tämä ilmenee monien erillisvirastojen toimintakertomuksista erityisesti virastojen hallintohenkilöstön määrän lisääntymisenä; kehottaa komissiota arvioimaan tosiasiallisia tai oletettuja vaikeuksia ja vaatimaan tarvittavaa sääntelyn mukauttamista;

6. toteaa, että komissio on sitoutunut yhdenmukaistamaan pääosastojensa toimintakertomusten esittämistavan; toivoo, että yhteisöjen erillisvirastojen sisällöltään erittäin vaihtelevien toimintakertomusten osalta käynnistettäisiin vastaavanlainen pohdinta; pyytää komissiota täsmentämään yhteisöjen erillisvirastoille toimintaa koskevat tiedot ja indikaattorit, joiden ilmoittaminen on pakollista;

7. panee tyytyväisenä merkille, että tilintarkastustuomioistuin on saanut riittävän varmuuden siitä, että 31. joulukuuta 2004 päättyneen varainhoitovuoden tilit ovat luotettavat ja tilien perustana olevat toimet ovat kokonaisuutena arvioiden lailliset ja asianmukaiset;

8. pitää valitettavana siirtojen erittäin suurta määrää; kehottaa keskusta noudattamaan tarkemmin budjettivallan käyttäjän alun perin määrittelemää talousarviota;

9. panee merkille, että tilintarkastustuomioistuin havaitsi sopimusten hallinnassa useita poikkeamia; suhtautuu myönteisesti toimiin, joihin keskus on ryhtynyt parantaakseen sopimusten hallintaa;

10. on samaa mieltä tilintarkastustuomioistuimen kanssa siitä, että pankkisaldo ja kirjanpito on täsmäytettävä, jotta maksettavissa määrissä esiintyvät virheet voidaan havaita, ja että pankille annettavat ohjeet on vahvistettava toisen henkilön allekirjoituksella; suhtautuu myönteisesti toimiin, joihin keskus on ryhtynyt toteuttaakseen tilintarkastustuomioistuimen suositukset; on tyytyväinen keskuksen vakuutukseen toisen henkilön allekirjoitukseen perustuvan vahvistusjärjestelmän käyttöönottamisesta;

11. kehottaa keskusta välttämään vastaisuudessa sähköisten laskentataulukkojen käyttöä kirjattujen tietojen paikkansapitävyyden takaamiseksi tilintarkastustuomioistuimen suositusten mukaisesti; suhtautuu myönteisesti keskuksen uuden, tehokkaamman inventointijärjestelmän käyttöönottoon;

12. kehottaa komissiota auttamaan erillisvirastoja seuraamaan mahdollisimman tarkasti tulevalle vuodelle suunniteltua työohjelmaa, mikä mahdollistaa toiminnan asianmukaisen suunnittelun ja toteuttamisen, ja ennen kaikkea välttämään työmäärää koskevien merkittävien muutosten tekemistä viime hetkellä;

13. pyytää komissiota parantamaan erillisvirastojen välistä synergiaa tehostamalla yhteistyötä, välttämällä päällekkäistä työtä ja korjaamalla puutteita, etenkin sellaisilla yhteisillä aloilla kuten koulutus, yhteisön toimintalinjojen toteutus kauttaaltaan, uusimpien hallintojärjestelmien käyttö ja moitteettomaan varainhoitoon liittyvien ongelmien ratkaiseminen.

[1] EUVL C 269, 28.10.2005, s. 44.

[2] EUVL C 332, 28.12.2005, s. 89.

[3] EYVL L 248, 16.9.2002, s. 1.

[4] EYVL L 36, 12.2.1993, s. 1, asetus sellaisena kuin se on viimeksi muutettuna asetuksella (EY) N:o 1651/2003 (EUVL L 245, 29.9.2003, s. 30).

[5] EYVL L 357, 31.12.2002, s. 72, asetus sellaisena kuin se on muutettuna asetuksella (EY, Euratom) N:o 1261/2005 (EUVL L 201, 2.8.2005, s. 3).

--------------------------------------------------